Շուրիշկանի Ավետարան

«Շուրիշկանի Ավետարան», մագաղաթե մատյան։

Պատմություն 
Գրվել է 1498 թվականին Վանի Քաջբերունիք գավառի Ասպիսնակ գյուղում (322 թերթ, 18 x 13 սմ), գրիչ՝ Բարսեղ քահանա, պատվիրատու՝ իշխան Թուրվանդա։ Ավետարանը պատկերազարդված է 3 դիմապատկերով (Մատթեոս, Մարկոս և Հովհաննես ու Պրոքորոն), լուսանցազարդերով, կիսախորան-անվանաթերթերով։ Կազմը կաշեպատ ստվարաթղթից է՝ արծաթե բարձրաքանդակ ակնակուռ կրկնակազմով, աստառը՝ թղթից և մետաքսից։

1603-1604 թվականներին Շահ Աբբասի բռնի տեղահանվածներից Տեր Գրիգորի ընտանիքը Ավետարանը տեղափոխել է Պարսկաստանի Փերիա գավառի Շուրիշկան գյուղ (այստեղից էլ՝ անվանումը)՝ Սբ Բարսեղ Կեսարացու վանք, որտեղ այն մնացել է 370 տարի։ 1971 թվականին Ավետարանի ժառանգորդներ Ներսես և Մաթևոս Ծառուկյանները հայրենադարձել են և «Շուրշկանի ավետարան» նվիրել Մատենադարանին (ձեռ. № 10599)։ 

2002 թվականից ամեն տարի Սուրբ Զատկին հաջորդող կիրակի օրը «Շուրիշկանի ավետարան» Մատենադարանից տարվում է Մուղնու Սուրբ Գևորգ եկեղեցի, որպեսզի ուխտավորները հաղորդակցվեն Ավետարանի հրաշագործ զորությանը։

Ծանոթագրություններ

Արտաքին հղումներ 
 Շուրիշկանի Ավետարանը

Մատենադարանի ձեռագրեր